Volkswagen Touran

**Volkswagen Touran** on Volkswagenin vuodesta 2003 lähtien valmistama tila-automalli. Se sijoittuu mallistossa suuremman Sharanin alapuolelle. Japanissa mallia myydään nimellä **Golf Touran**.

## Volkswagen Touran I (2003–2015)

Ensimmäisen sukupolven Touran esiteltiin keväällä 2003, ja se perustuu tekniikaltaan Golf V -malliin.  

Vuoden 2003 Euro NCAP -kolaritestistä Touran sai tulokseksi täydet viisi tähteä. 

Ensimmäisinä tulivat tuotantoon suorasuihkutteinen bensiinimoottori 1,6 FSI (115&nbsp;hv) sekä pumppusuutintyyppiset dieselmoottorit 1,9 TDI (100&nbsp;hv) ja 2,0 TDI (136&nbsp;hv). Kesällä 2003 valikoimaa laajensivat 1,6 8V (102&nbsp;hv) ja 1,9-litraisen dieselin 105-hevosvoimainen versio, syksyllä lisäksi 2,0 FSI (150&nbsp;hv). Keväällä 2004 100-hevosvoimainen dieselmoottori poistui mallistosta ja 2,0 TDI:n teho nousi 140 hevosvoimaan. Saman vuoden syksyllä tuli 90-hevosvoimainen 1,9 TDI. 

Vuoden 2006 alussa esiteltiin uutena moottorina sekä turboahtimella että mekaanisella ahtimella varustettu 1,4 TSI (140&nbsp;hv). Lisäksi 2,0-litraisesta dieselmoottorista tuli 170-hevosvoimainen versio. Kevään uutuutena oli maakaasua polttoaineenaan käyttävä 2,0 EcoFuel (109&nbsp;hv). 

Pariisin autonäyttelyssä syksyllä 2006 esiteltiin kasvojenkohotuksen kokenut Touran, jossa oli uudenlainen keulailme. 1,6 FSI ja 2,0 FSI poistuivat ja niiden tilalle tuli TSI-moottorin 170-hevosvoimainen versio. Uudistuneessa Touranissa esiteltiin ensimmäistä kertaa Volkswagen Groupin Park Assist -pysäköintiavustin, jonka avulla auto pysäköi itsensä taskuparkkiin. Kuljettajan täytyy ainoastaan säädellä auton vauhtia pysäköidessä. 

Bolognan autonäyttelyssä vuoden 2006 joulukuussa esiteltiin CrossTouran, jonka maavara on normaaleja malleja korkeampi ja korissa on suojaavia muoviosia. Se oli kolmas maastokelpoisemman näköiseksi tehty Volkswagen-henkilöautomalli CrossPolon ja CrossGolfin jälkeen. 

Vuoden 2008 lopussa joillekin markkinoille tuli tarjolle 105-hevosvoimainen versio 2,0-litraisesta dieselmoottorista. 2,0 EcoFuel poistui keväällä 2009 ja sen korvasi maakaasuversio 1,4 TSI:stä, teholtaan 150 hevosvoimaa. 

Toisen kasvojenkohotuksensa Touran kävi läpi vuonna 2010, jolloin se sai uudet leveämmät takavalot ja ulkoasun, joka vastasi aiemmin samana vuonna esiteltyä suurempaa Sharan-mallia. Uuden moottorivalikoiman muodostivat bensiinimoottorit 1,2 TSI (105&nbsp;hv) ja 1,4 TSI (140/170&nbsp;hv, EcoFuel 150&nbsp;hv) sekä dieselmoottorit 1,6 TDI (105&nbsp;hv) ja 2,0 TDI (140/170&nbsp;hv), jotka olivat molemmat yhteispaineruiskutteisia. Vuoden 2013 alussa 170-hevosvoimaisen dieselin teho nousi 177 hevosvoimaan. 

## Volkswagen Touran II (2015–)

Toisen sukupolven Touran esiteltiin Geneven autonäyttelyssä keväällä 2015, ja se perustuu Volkswagen Groupin modulaariselle MQB-pohjalevylle. Auto on edeltäjäänsä 13 senttimetriä pidempi. 

Vuoden 2015 Euro NCAP -kolaritestistä Touran sai tulokseksi täydet viisi tähteä. 

Moottorivalikoimassa olivat aluksi bensiinimoottorit 1,2 TSI (110&nbsp;hv) ja 1,4 TSI (150&nbsp;hv) sekä dieselit 1,6 TDI (110&nbsp;hv) ja 2,0 TDI (150&nbsp;hv). Keväällä 2016 tulivat 1,8 TSI (180&nbsp;hv) ja 2,0-litraisen dieselin 190-hevosvoimainen versio, lisäksi 1,6-litraisen teho nousi 115 hevosvoimaan. 

## Lähteet

## Aiheesta muualla